出承天院候客
作者：李復
朝代：宋

paragraphs: 曉動人語喧，門開探騎發。
冠蓋相後先，烟塵互明滅。
出城寒寺靜，蒼松带餘雪。
驅馬傍前廡，投鞭坐僧榻。
畏風依蒲團，擁裘學趺結。
曈矓曉日昇，逶迤旆成列。
到官今年五，踽踽幾持謁。
執板手有痕，脫冠頂無髮。
將迎迹愈多，應接面常熱。
野性素曠蕩，人事苦羈紲。
久願整歸駕，渡汾尋舊轍。
躬耕望雲岑，築室俯清潏。